Il-Fakultà tal-Mediċina u l-Kirurġija fl-Università ta' Malta u l-Għaqda tal-Istudenti tal-Mediċina ta' Malta ħarġu stqarrija biex itennu l-pożizzjoni tagħhom li huma favur it-tilqima tal-Covid-19. Huma ddiżassoċjaw ruħhom mill-opinjoni ta' xi studenti tal-mediċina li esprimew l-opinjoni taħghom li huma kontra t-tilqima tal-Covid-19. Il-fakultà u l-għaqda insistew li t-tilqim kontra l-Covid-19 huma siguri u huma kruċjali għal ġlieda kontra din il-pandemija. Dan seħħ wara li mijiet ta' nies, li huma xettiċi jew kontra t-tilqima, is-Sibt li għadda nġabru fil-Belt Valletta biex jipprotestaw kontra r-restrizzjonijiet ta' Covid-19. Dawk li kienu qed jipprotestaw ħafna minnhom ma libsux il-maskri u talbu t-tmiem tar-regoli marbutin mal-pandemija u saħqu li dawn qed iċaħħduhom mil-libertajiet individwali tagħhom. Protesta fil Belt kontra r-restrizzjonijiet minħabba l-Covid-19 Fi stqarrija l-għaqda qalet li kull student jista' jesprimi l-opinjoni personali tiegħu madankollu hija tiddiżassoċja ruħha mill-opinjoni personali ta' dawk l-istudenti li esprimew il-ħsibijiet tagħhom kontra l-vaċċin tal-COVID-19. Kompliet li l-maġġoranza assoluta ta' aktar minn 700 membru tal-MMSA jirrikonoxxu li l-evidenza xjentifika hija ċara u turi li t-tilqima kontra l-Covid-19 hija waħda effettiva u sigura, u li hija għodda importanti sabiex tiġi miġġielda din il-pandemija. Żiedu li numru kbir ta' studenti tal-mediċina kienu ta' għajnuna fil-ġlieda tal-pajjiż kontra l-pandemija, billi għenu fl-għoti tat-tilqima lill-pubbliku. Komplew li l-istudenti tal-mediċina huma kważi kollha mlaqqma kontra l-Covid-19.